Hammer Film Productions
Hammer Film Productions je britanska kompanija za proizvodnju filmova sa sjedištem u Londonu, najpoznatija po izuzetno hvaljenim i uticajnim horor filmovima 1950-ih i 1960-ih.

U svom originalnom obliku je nastala 1934. godine kada ju je osnovao glumac William Hinds, koji je nazvao po svom umjetničkom imenu "Will Hammer"; ubrzo nakon toga se Hinds povezao sa španskim emigrantom Enriqueom Carrerasom, sa kojim je istovremeno osnovao i distributersku kompaniju pod naslovom Exclusive Films. Hammer Films je otišao u bankrot tri godine kasnije, ali je Exclusive preživio i nastavio se baviti distribucijom sve do 1946. kada je Carreras ponovno pokrenuo snimanje filmova i obnovio Hammer Films. Produkcija je sve vrijeme bila žanrovski raznorodna, a njome su prvih decenija dominirali kriminalistički filmovi, često napravljeni po uzoru na hollywoodske film noire. Hammer se tek od sredine 1950-ih počeo orijentirati prema horor i SF žanru, a pri čemu su značajan doprinos dali režiseri Val Guest i Terence Fisher; potonji je napravio izuzetno popularne serije o grofu Drakuli i baronu Frankensteinu koje su učinile zvijezde od Christophera Leeja i Petera Cushinga. Hammer se sve vrijeme nastojao prilagoditi trendovima, pa je tako bio među prvima koji je koristio boju u horor-žanru, ali i slabljenje cenzorskih standarda karakteristično za 1960-e, što je omogućilo eksploatacijski sadržaj njihovih ostvarenja, najprimjetnije u tzv. filmovima o spiljskim djevojkama, čija su glavna atrakcija bila oskudno odjevene žene, poput Raquel Welch u One Million Years B.C., odnosno lezbijske vampirice u tzv. Karnsteinskoj trilogiji početkom 1970-ih. U drugoj polovioi 1970-ih se Hammer pokazao manje sposobnosnim suočiti s konkurencijom iz Hollywooda i drugih kinematografija, te je počeo producirati sve manje filmova, sve do The Lady Vanishes iz 1979. godine, koji je bio njegov posljednji film u 20. vijeku. Nakon nekoliko pokušaja da se produkcija obnovi, Hammer je 2008. na MySpaceu distribuirao horor film Beyond the Rave čime počinje njegova suvremena djelatnost.

Vanjske veze

 Official Hammer web site
 
 Hammer Horror BFI Screenonline article
 Hammer Horror Films List 

Nastanci 1934.
Britanske kompanije
Filmske kompanije